Turun yliopiston raskaan musiikin ystävät TYRMY ry

**Toimintakertomus 2016**

**Yleistä**

Vuonna 2016 yhdistys jatkoi aktiivista toimintaansa ja erilaisia tapahtumia järjestettiin kohtalaisen paljon vuoden mittaan. Muutamien tapahtumien järjestämisessä mukana oli auttamassa vuonna 2014 perustettu tapahtumatoimikunta. Yhdistyksen jäsenmäärä laski hieman viime vuodesta, mutta jäsenet osallistuivat tapahtumiin innokkaasti. Yhdistyksen pääasiallinen toiminta muodostui keikkailloista sekä erilaisista vapaa-ajan tapahtumista. Varastotila säilyi ylioppilastalo B:ssä yhteisenä Turku Swing Societyn kanssa.

**Kokoukset ja hallituksen toiminta**

Yhdistys kerääntyi kokoustamaan vuoden aikana kaksi kertaa, kevätkokoukseen (23.3.) ja syyskokoukseen (1.12.). Lisäksi vuosijuhlatoimikunnan perustamiseksi järjestettiin erillinen kokous (25.8.) ja toimikunta kokoontui loppuvuoden aikana myös toisen kerran (12.9.).

Vuoden 2016 hallitus oli seuraavanlainen: Maarit Koivisto, puheenjohtaja, TYRMY cup vastaava; Essi Kulta, varapuheenjohtaja, tapahtumavastaava, kalenterivastaava; Tero Ahlgren, taloudenhoitaja, yhdenvertaisuusvastaava; Jetro Vesti, keikkavastaava keväällä, ulkosuhdevastaava syksyllä, hyvinvointivastaava; Hermanni Piltti, tiedotusvastaava; Tuomo Liljenbäck, ulkosuhdevastaava keväällä, keikkavastaava syksyllä, ympäristövastaava; Anni Mylläri, sihteeri, liikuntavastaava, tapahtumavastaava ja Serena Solomon, kansainvälisyysvastaava. Lisäksi syksyllä hallitus valitsi keskuudestaan kaksi häirintäyhdyshenkilöä TYY:n yhdenvertaisuusohjelman suosituksen mukaisesti. Häirintäyhdyshenkilöinä toimivat Jetro Vesti ja Essi Kulta.

Hallitus kokousti vuoden aikana 21 kertaa sekä suunnitteli tulevaa toimintaa kaksi kertaa iltakoulun merkeissä. Kokoukset järjestettiin pääasiassa ennakolta sovitussa aikataulussa eli kahden viikon välein kesää lukuunottamatta.

Hallituslaisten kokousaktiivisuus vuonna 2016 oli huomattavan korkea: Maarit Koivisto 20/21 (95 %), Anni Mylläri 18/21 (86 %), Tero Ahlgren 17/21 (81 %), Essi Kulta 17/21 (81 %), Jetro Vesti 17/21 (81 %), Hermanni Piltti 17/21 (81 %), Serena Solomon 17/21 (81 %) ja Tuomo Liljenbäck 15/21 (71 %).

Hallitus järjesti vuoden aikana hallituksenvaihtosaunan ja kaksi virkistäytymistä sekä hankki yhtenäiset paidat lisäämään yhdistyksen näkyvyyttä. Keskusteluun ja tapahtumien suunnittelemiseen käytettiin edellisen vuoden tapaan Facebook-ryhmää ja hallituksen omaa sähköpostilistaa.

**Rekrytointi**

Vuoden lopussa yhdistyksen jäsenmäärä oli 130 henkilöä (2015: 140, 2014: 174, 2013: 175, 2012: 151, 2011: 148 hlö, 2010: 99 hlö). Jäsenmäärä laski parista edellisestä vuodesta huolimatta onnistuneesta rekrytointitoiminnasta ja suosituista tapahtumista. Jäsenmäärän laskun voidaan olettaa johtuvan vanhojen jäsenten jättäytymisestä pois yhdistyksen toiminnasta. Vuoden aikana järjestettiin tutustumistapahtuma keväällä ja syksyllä. Lisäksi yhdistys osallistui lukuvuoden alussa järjestettäville RSGT-messuille, Turun yliopiston ylioppilaskunnan (TYY) avajaiskarnevaaliin sekä vaihto-opiskelijoille suunnattuihin Welcome Fairiin ja International infomarketiin. Hallitusrekrytointi suoritettiin sähköisesti sähköpostin ja Facebookin avulla ennen syyskokousta.

Vuonna 2014 suoritetun kv-projektin tulosten mukaista toimintaa jatkettiin tänä vuonna ja hallitukseen valittiin sen myötä kv-vastaava. Panostus näkyi korkeana kv-opiskelijoiden määränä myös tänä vuonna.

**Tiedotustoiminta**

Yhdistyksen kaikki tiedotus toteutettiin suomeksi ja englanniksi. Yhdistyksen pääasiallinen tiedotus tapahtui sähköpostilistan kautta. Listalla on noin 479 vastaanottajaa (2015: 440). Muita tärkeitä tiedotuskanavia olivat Facebook-yhteisö (n. 468 jäsentä, 2014: 435) sekä yhdistyksen www-sivut, jotka päivitettiin Uegem Oy:n toimesta. Kaikki tapahtumat lisättiin www-sivujen tapahtumakalenteriin. TYYn viestintäkanavia hyödynnettiin tänä vuonna aiempaa vähemmän. Keikkailtojen tiedotukseen käytettiin sopivia internetsivustoja, kuten imperiumi.net, meteli.net sekä Turkukalenteria (turkukalenteri.fi). Keikkailtojen mainosjulisteita levitettiin yliopistolle sekä kaupungille. Yhdistyksen olemassaoloa ja tapahtumia promotoitiin levittämällä yleisjulisteita kampukselle. Lukuvuoden alun tapahtumissa jaettiin mainosflaijereita.

**Vapaa-ajan toiminta**

Yhdistys järjesti jälleen monipuolisesti erilaisia tapahtumia ja illanviettoja. Tapahtumat olivat pääasiassa suosittuja ja onnistuivat järjestelyjen puolesta sekä osallistujien mielestä. Perinteiseen tapaan järjestettiin useita keikkailtoja, sitsit, synttärit, karaoke- ja leffailta, grillailua, saunomista, tuskabändien esikuuntelu ja paljon muuta. KYSS:in kanssa järjestettiin yhteinen hevisauna. Syksyn ensimmäinen keikkailta jouduttiin perumaan koska samaan aikaan Logomossa esiintyivät Insomnium ja Swallow the Sun. Syksyn sitsit jouduttiin perumaan vähäisen osallistujamäärän vuoksi.

Tapahtumat keskittyivät pääasiassa yliopiston opetusperiodien ajalle. Osa tapahtumista oli kaikille avoimia (erityisesti keikkaillat) ja suurin osa tapahtumista oli TYRMY:n jäsenille ilmaisia. Kaikissa tapahtumissa toivotettiin tervetulleiksi uudet ja vanhat jäsenet. Tapahtumissa vallitsikin leppoisa ja yhteisöllinen tunnelma.

Yhdistyksellä oli säännöllinen sählyvuoro tammi-huhtikuussa tiistaisin. Toukokuussa siirryttiin pelaamaan jalkapalloa Halisten kentälle. Syksyllä sopivaa sählyvuoroa ei enää saatu ja maksut nousivat, mistä johtuen syksyn sähly jäi pois ohjelmasta. Näiden lisäksi yhdistys osallistui yliopiston norsupalloturnaukseen toukokuussa saavuttaen pronssimitalin myötä historiansa ensimmäisen mitalisijansa urheilukilpailussa. TYRMY osallistui myös Sammonmaljan sählyturnaukseen keväällä 2016 sijoittuen seitsemänneksi. Sammonmaljan liigassa 2015-2016 TYRMY sijoittui viidenneksitoista.

Vuoden aikana järjestettiin jälleen kymmenen osakilpailua kattava TYRMY cup. Osakilpailuissa annettiin pisteitä kymmenelle parhaalle ja vuoden lopuksi pisteet laskettiin yhteen siten, että kokonaistulos muodostui neljästä parhaasta osakilpailupistemäärästä. Voittajaksi selviytyi Antti Kallioinen.

**Vuonna 2016 toteutuneet tapahtumat:**

22.1. Kevään tutustumisilta (Yo-kylä lännen kerhotila)

25.1. Lautapeli-ilta (Proffan kellari)

30.1. Hallituksenvaihtosauna (Riina Kataisen residenssi)

6.2. TYRMY cup: biljardi (Three Beers)

16.2. Metallikirppis (Proffan kellari)

21.2. Avantouinti, Saaronniemen Saukot ry mökki

12.3. Karaoke (Silvermoon)

19.3. TYRMY cup: keilaus (Aninkaisten keilahalli)

19.3. International food and music night (Yo-kylä lännen kerhotila)

23.3. Yhdistyksen kevätkokous (Proffan kellari)

29.-30.3 TYYn toimiston muutto (Yo-talo A)

2.4. Viini- juustoilta (Yo-kylä lännen kerhotila)

9.4. TYRMY cup: darts (Proffan kellari)

22.4. Keikkailta: Coveria ei jätetä: Vaxinator covers Megadeth, Hot Rockin’ covers Judas Priest, Sodomous covers Ensiferum (TVO)

30.4. Wappubooli (Yliopistonmäki)

7.5. TYRMYn 14 v. synttärit (Osakuntasali)

19.5. Yliopistoliikunnan norsupalloturnaus (Educariumin kenttä)

27.5.-29.5. ARMY tapahtuma (Aurinkolahti)

27.5. Keikkailta: Nodding Sky, Diäb Soulé, Korpikuusen kyynel (TVO)

28.5. Vain kuolemaa sitsit (Aurinkolahti)

11.6. TYRMY cup: frisbeegolf (Kaarinan keskusliikuntapuisto)

18.6. TYRMY cup: mölkky (Anni Myllärin residenssin ulkopuolella)

18.6. Tuskabändien esikuuntelu (Anni Myllärin residenssi)

1.-3.7. Tuska Open Air (Helsinki)

9.7. Räkäläkierros (Turku)

30.7. Kesäpläjäys (Tuomaanpuisto)

30.7. TYRMY cup: petanque (Tuomaanpuisto)

18.8. TYRMY cup: minigolf (Yo-kylän Täsmäputti)

25.8. 15-v vuosijuhlatoimikunnan perustamiskokous (Three Beers)

26.8. Welcome Fair (yliopistonmäki)

27.8. Turku Pride (Turku)

26.-27.8. TYYn muutto (Yo-talo A)

1.9. RSGT-messut (ICT-talo)

5.9. TYYn avajaiskarnevaalit (Yliopistonmäki)

21.9. Internationa music panel night (Yo-kylä lännen kerhotila)

28.9. TYRMY cup: paperilennokki (Educarium)

1.10. Syksyn tutustumisilta (TYYn sauna)

13.10. TYRMY & KYSS Hevisauna (Parkin sauna)

27.10. TYRMY cup: fortuna (Proffan kellari)

28.10. Turun ylioppilaslehden jakelu (Yo-kylä +TYS)

9.11. Porthanin päivän kulkue (Turku)

12.11. TYRMY cup: Pokeri (Proffan kellari)

17.-18.11. Akateeminen heviristeily (Helsinki)

25.11. Keikkailta: Accident, Nox Obscura plays In Flames, Brymir (TVO)

1.12. Yhdistyksen syyskokous (Proffan kellari)

2.12. Turun ylioppilaslehden jakelu (Yo-kylä +TYS)

4.12. TYRMY kalenterin julkistustilaisuus (Yo-kylä lännen kerhotila)

5.12. Pikkujoulut (TYYn sauna)

10.12. Leffailta: Deathgasm (Teutorin tossu)

19.12. TYRMY goes movies: Rogue One (Kinopalatsi)

**Keikka-illat**

Keikkailtoja järjestettiin yhteensä kolme kappaletta vuoden aikana. Kaikki keikkaillat järjestettiin TVO:lla. Keikkailtoihin saatiin esiintymään monipuolisesti suomalaisia bändejä. Yksi lokakuulle suunniteltu keikkailta jouduttiin perumaan samaan aikaan Logomossa olleen Insomniumin ja Swallow the Sunin keikan vuoksi, joka olisi vienyt liiaksi yleisöä. Marraskuun keikkaillassa tehtiin yhteistyötä yhdistyksen Black Rapids Events & Productionsin kanssa.

**Suhdetoiminta ja edustus**

Yhteydenpitoa muiden akateemisten raskaan musiikin yhdistysten (TYRMÄYS, TTYkitys, Metal Club Mökä, HYRMY, JYRMY, Pikametallimiehet, Susiraja Metal Club ja ÖRMY) kanssa jatkettiin ARMY-yhteistyön nimissä. Lisäksi jatkettiin yhteistyötä Rockföreningen vid Åbo Akademin (RÅA) sekä Turun kauppakorkeakoulun soitannollisen seuran (KYSS) kanssa paikallisella tasolla.

Yhdistyksen jäseniä osallistui myös TYYn koulutuksiin: yhdenvertaisuuskoulutukseen, kopokoulutukseen, sihteerikoulutukseen sekä puheenjohtajakoulutukseen. Lisäksi puheenjohtaja oli mukana TYYn puheenjohtajien neuvostossa.

TYRMYn lippu liehui Tuska Open Air –festareilla ja jäseniämme osallistui myös Turku Pride –kulkueeseen levittämään hyvää mieltä ja metallimusiikin ilosanomaa. Ensi kertaa TYRMYn lippu nähtiin myös Porthanin päivän lippukulkueessa muiden Turun yliopiston opiskelijajärjestöjen lippujen rinnalla.

Toukokuussa yhdistys järjesti ARMY-yhteisön kevättapaamisen Aurinkolahden leirikeskuksessa Turun Hirvensalossa. Paikalla oli jäseniä MC Mökästä (Espoo), HYRMYstä (Helsinki) ja ÖRMYstä (Oulu). Viikonlopun ohjelmaan kuului keikkailta TVO:lla sekä maailman ensimmäiset ARMY-sitsit, joilla TYRMY johdatti sisarjärjestönsä sitsaamisen maailmaan. Sitsien aikana myös mökin nuotiopaikka ja sauna olivat ahkerassa käytössä. Tapahtuma toimikin monelle sekä grillikauden että uimakauden avajaisina. ARMY-tapahtumassa käsiteltiin kunkin yhdistyksen tilannetta ja suunniteltiin tulevia yhtesiä tapahtumia.

Vuoden kohokohtana toimi Akateeminen heviristeily, joka oli edellisvuosien tapaan HYRMY:n ja MC Mökän järjestämä. Reittinä toimi jälleen Helsinki-Tallinna-Helsinki ja yhdistys järjesti risteilylle yhteiskuljetuksen Turusta. Tyrmyläisiä matkalle osallistui 36 (2015:32, 2014: 59) henkilöä. Risteilyn yhteydessä järjestettiin ARMY-tapaaminen, jossa suunniteltiin vuoden 2017 yhteistyötä.

Keväällä järjestetyillä yhdistyksen syntymäpäivillä yhdistys muisti ansiomerkeillä toimijoitaan ja yhteistyökumppaneitaan seuraavasti: Raskaan Musiikin Raskaalla Ansioketjulla palkittiin Jetro Vesti ja Raskaan Musiikin Ansioketjulla Matti Latikka, Mikko Pyykkö sekä Tero Ahlgren.

**Varainhankinta**

Vuoden 2015 syyskokouksessa jäsenmaksua päätettiin nostaa ja se oli vuonna 2016 6 €. Aiempien vuosien tapaan uudet jäsenet saivat syksyllä yhdistykseen liittyessään ”tutustumistarjouksena” jäsenyyden myös koko seuraavaksi vuodeksi. Toimintaan saatiin TYY:ltä avustusta 585,22 € (2015: 562,69 €, 2014: 486,45 €). Summa oli hieman suurempi kuin edellisenä vuotena. Lisäksi Teppo Toivanen lahjoitti yhdistykselle 200,00€ jäädessään eläkkeelle.

Vuona 2016 tehtiin jälleen TYRMY kalenteri. Kalenteritiimin muodostivat Essi Kulta, Helena Susi, Serena Solomon, Hermanni Piltti, Anna Vepsäläinen ja Eeva Saarinen. Kalenterin teemana oli tällä kertaa horoskooppihirviöt. Malleina oli jälleen kerran runsas joukko vapaaehtoisia yhdistyksen jäseniä ja tällä kertaa mukaan uskaltautui myös useita ensikertalaisia. Kalenterin teko oli jälleen yksi vuoden suurimmista yhdistyksen projekteista.

Varallisuutta kerättiin myymällä kannatustuotteita, joihin kuului huppareita, t-paitoja, kangasmerkkejä, kangaskasseja ja TYRMY kalentereja sekä uusina tuotteina heijastimia ja beer coolereita.

Lisäksi varainhankintaamme kuului talkootöitä TYYn toimiston muuton ja Turun Ylioppilaslehden jakelun muodossa.